ระเบียบกรุงเทพมหานครระเบียบกรุงเทพมหานครว่าด้วยการจดทะเบียนห้องปฏิบัติการวิเคราะห์น้ำของเอกชนพ.ศ.๒๕๓๘------------------------- โดยที่เป็นการสมควรให้มีระเบียบกรุงเทพมหานครว่าด้วยการจดทะเบียนห้องปฏิบัติการวิเคราะห์น้ำของเอกชน อาศัยอำนาจตามความในมาตรา๔๙ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ ประกอบกับข้อ ๔ แห่งข้อบัญญัติกรุงเทพมหานครเรื่อง ควบคุมการระบายน้ำทิ้ง พ.ศ. ๒๕๓๔ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้ ข้อ ๑ระเบียบนี้เรียกว่า "ระเบียบกรุงเทพมหานครว่าด้วยการจดทะเบียนห้องปฏิบัติการวิเคราะห์น้ำเอกชน พ.ศ. ๒๕๓๘" ข้อ ๒ระเบียบนี้ให้ใช้บังคับตั้งแต่วันถัดจากประกาศในราชกิจจานุเบกษาเป็นต้นไป ข้อ ๓บรรดาระเบียบ ข้อบังคับ ประกาศ หรือคำสั่งอื่นใดที่ได้กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้ให้ใช้ระเบียบนี้แทน ข้อ ๔ให้ปลัดกรุงเทพมหานครรักษาการตามระเบียบนี้ หมวดที่ ๑ บททั่วไป ข้อ ๕ในระเบียบนี้ "ห้องปฏิบัติการวิเคราะห์น้ำ" หมายความว่าห้องปฏิบัติการวิเคราะห์น้ำของเอกชนที่มีอุปกรณ์ เครื่องมือทางวิทยาศาสตร์และสารเคมีโดยมีผู้ควบคุมการวิเคราะห์และเจ้าหน้าที่ประจำห้องปฏิบัติการวิเคราะห์ "น้ำเสีย" หมายความว่าของเหลวซึ่งผ่านการใช้แล้วทิ้งที่มีกากและไม่มีกาก "น้ำทิ้ง" หมายความว่า น้ำจากอาคารที่มีคุณภาพเหมาะสมตามมาตรฐานที่กรุงเทพมหานครกำหนดให้ระบายลงแหล่งระบายน้ำได้ "คณะกรรมการ" หมายความว่า คณะกรรมการพิจารณาการจดทะเบียนห้องปฏิบัติการวิเคราะห์น้ำ ที่แต่งตั้งขึ้นตามข้อ ๙ในระเบียบนี้ ข้อ ๖ห้องปฏิบัติการวิเคราะห์น้ำ ที่อาจได้รับการจดทะเบียนตามระเบียบนี้ ต้องมีคุณสมบัติดังต่อไปนี้ (๑)ต้องเป็นนิติบุคคลที่ได้จดทะเบียนในประเทศไทย (๒) มีทุนจดทะเบียนไม่ต่ำกว่า ๒ ล้านบาท (๓)ต้องมีผู้ควบคุมการวิเคราะห์ซึ่งมีคุณวุฒิอย่างน้อยวิทยาศาสตร์บัณฑิตสาขาชีววิทยา จุลชีววิทยา ชีวเคมี เคมี เคมีเทคนิคสุขาภิบาล หรือสิ่งแวดล้อมหรือวิศวกรรมศาสตร์บัณฑิต สาขาวิศวกรรมเคมี สุขาภิบาลหรือสิ่งแวดล้อมและต้องมีเจ้าหน้าที่ประจำห้องปฏิบัติการวิเคราะห์ซึ่งมีคุณสมบัติอย่างน้อยวิทยาศาสตร์บัณฑิตสาขาเคมี เคมีเทคนิค ชีววิทยา ชีวเคมี จุลชีววิทยา สุขาภิบาลหรือวิทยาศาสตร์ทั่วไป หรือคุณวุฒิครุศาสตร์บัณฑิตสาขาวิทยาศาสตร์ เคมี ฟิสิกส์ หรือชีววิทยา หรือคุณวุฒิอนุปริญญาสาขาเคมีปฏิบัติ สำหรับผู้มีคุณวุฒินอกเหนือจากที่ระบุดังกล่าวให้อยู่ในดุลพินิจของกรุงเทพมหานครที่จะพิจารณาให้ความเห็นชอบเป็นราย ๆ ไป (๔) ต้องมีเครื่องมือและอุปกรณ์ที่ใช้วิเคราะห์คุณภาพน้ำในองค์ประกอบ ไม่น้อยกว่ามาตรฐานตามที่กำหนดไว้ในระเบียบกรุงเทพมหานครว่าด้วยการอนุญาตและการควบคุมการระบายน้ำทิ้งตามวิธีการวิเคราะห์ที่ระบุในประกาศกระทรวงวิทยาศาสตร์เทคโนโลยีและสิ่งแวดล้อม หรือวิธีการอื่น ๆ ที่กรุงเทพมหานครเห็นชอบ (๕)น้ำจากอาคารของห้องปฏิบัติการวิเคราะห์น้ำ ซึ่งจะระบายลงแหล่งระบายน้ำได้ต้องได้มาตรฐานน้ำทิ้งตลอดระยะเวลาในระหว่างอายุการจดทะเบียน ตามระเบียบนี้ หมวดที่ ๒ การจดทะเบียนและการต่ออายุ ข้อ ๗นิติบุคคลที่เป็นเจ้าของห้องปฏิบัติการวิเคราะห์น้ำที่มีคุณสมบัติตามข้อ ๖ และไม่อยู่ในระหว่างถูกลงโทษตามข้อ ๑๖ ซึ่งมีความประสงค์จะขอจดทะเบียนตามระเบียบนี้ ให้ยื่นคำขอตามแบบ ว.๑ ที่แนบท้ายระเบียบนี้พร้อมด้วยเอกสารตามที่กำหนดไว้ในแบบดังกล่าวต่อกองควบคุมคุณภาพน้ำ สำนักการระบายน้ำในวันและเวลาราชการ กรณีการยื่นขอต่ออายุการจดทะเบียนให้ยื่นคำขอตามแบบว.๒ ข้อ ๘เมื่อกองควบคุมคุณภาพน้ำ สำนักการระบายน้ำ ได้รับคำร้องดังกล่าวแล้วให้ตรวจสอบว่าผู้ยื่นมีคุณสมบัติครบถ้วนตามที่กำหนดไว้ในข้อ ๖ หรือไม่รวมทั้งรายละเอียดอื่นที่จำเป็น และนำเรื่องเสนอต่อคณะกรรมการตามข้อ ๙เพื่อพิจารณา ข้อ ๙ให้มีคณะกรรมการพิจารณาการจดทะเบียนห้องปฏิบัติการวิเคราะห์น้ำ ไม่เกิน ๗ คน ประกอบด้วยผู้อำนวยการสำนักการระบายน้ำเป็นประธานกรรมการ ผู้ทรงคุณวุฒิซึ่งผู้ว่าราชการกรุงเทพมหานครแต่งตั้งไม่เกิน ๕ คน เป็นกรรมการและผู้อำนวยการกองควบคุมคุณภาพน้ำ เป็นกรรมการและเลขานุการ ผู้ทรงคุณวุฒิซึ่งผู้ว่าราชการกรุงเทพมหานครสั่งแต่งตั้งมีวาระอยู่ในตำแหน่งคราวละ ๒ ปี ข้อ ๑๐ ให้คณะกรรมการมีอำนาจหน้าที่ ดังนี้ (๑)พิจารณากลั่นกรองคุณสมบัติของห้องปฏิบัติการวิเคราะห์น้ำที่ได้ยื่นคำร้องของจดทะเบียนหรือขอต่ออายุการจดทะเบียนตามระเบียบนี้ที่สมควรได้รับอนุญาตให้จดทะเบียนหรือสมควรให้ต่ออายุการจดทะเบียนและเสนอต่อปลัดกรุงเทพมหานครเพื่อพิจารณา (๒)พิจารณากลั่นกรองห้องปฏิบัติการวิเคราะห์น้ำที่ได้รับการจดทะเบียนตามระเบียบนี้แล้วแต่เลขานุการคณะกรรมการได้เสนอว่าสมควรถูกตักเตือนหรือควรถูกเพิกถอน และลงประวัติเนื่องจากขาดคุณสมบัติหรือปฏิบัติไม่ถูกต้องตามที่กำหนดไว้ในระเบียบนี้และเสนอต่อปลัดกรุงเทพมหานครเพื่อพิจารณา (๓) พิจารณาเสนอแนะการปฏิบัติตามระเบียบนี้หรือการแก้ไขระเบียบนี้ต่อผู้ว่าราชการกรุงเทพมหานคร ข้อ ๑๑ เมื่อปลัดกรุงเทพมหานครได้รับการเสนอชื่อห้องปฏิบัติการวิเคราะห์น้ำที่สมควรได้รับอนุญาตให้จดทะเบียนหรือได้รับการต่ออายุการจดทะเบียนจากคณะกรรมการแล้ว และเห็นสมควรก็อาจสั่งให้จดทะเบียนหรือสั่งต่ออายุการจดทะเบียนแก่ห้องปฏิบัติการิวเคราะห์น้ำดังกล่าว การจดทะเบียนและการต่ออายุการจดทะเบียนให้ใช้ตามแบบว.๓ ห้องปฏิบัติการวิเคราะห์น้ำที่ได้รับอนุญาตให้จดทะเบียนแล้วภายหลังมีการเปลี่ยนแปลงผู้ควบคุมการวิเคราะห์หรือเจ้าหน้าที่ประจำห้องปฏิบัติการวิเคราะห์ต้องแจ้งให้กรุงเทพมหานครทราบภายใน ๓๐ วันนับตั้งแต่วันที่มีการเปลี่ยนแปลง ข้อ ๑๒ การจดทะเบียนให้มีอายุครั้งละ ๒ ปีนับแต่วันที่กรุงเทพมหานครออกหนังสือจดทะเบียนห้องปฏิบัติการวิเคราะห์น้ำที่ได้รับการจดทะเบียนตามระเบียบนี้แล้วและมีความประสงค์จะต่ออายุการจดทะเบียนให้ยื่นคำขอต่ออายุตามแบบว.๒ ก่อนวันที่หนังสือจดทะเบียนจะหมดอายุ เมื่อยื่นคำขอต่ออายุดังกล่าวให้ถือว่าการจดทะเบียนยังมีผลอยู่ ทั้งนี้จนกว่าปลัดกรุงเทพมหานครจะสั่งไม่ต่ออายุการจดทะเบียน ข้อ ๑๓ ค่าธรรมเนียมการจดทะเบียนและการต่ออายุการจดทะเบียนให้เป็นไปตามบัญชีท้ายระเบียบนี้ หมวดที่ ๓ การควบคุมห้องปฏิบัติการวิเคราะห์น้ำ ข้อ ๑๔ห้องปฏิบัติการวิเคราะห์น้ำที่ได้รับการจดทะเบียนตามระเบียบนี้จะต้องเป็นผู้เก็บตัวอย่างน้ำเพื่อการวิเคราะห์เอง ข้อ ๑๕ห้องปฏิบัติการวิเคราะห์น้ำที่ได้รับการจดทะเบียนตามระเบียบนี้แล้วต้องยินยอมให้กรุงเทพมหานครหรือบุคคลที่กรุงเทพมหานครมอบหมายตรวจสอบความถูกต้องของผลการวิเคราะห์รวมทั้งคุณสมบัติของห้องปฏิบัติการวิเคราะห์น้ำได้ตลอดเวลา ข้อ ๑๖หากห้องปฏิบัติการวิเคราะห์น้ำที่ได้รับการจดทะเบียนตามระเบียบนี้ขาดคุณสมบัติข้อใดข้อหนึ่งในข้อ ๖ หรือมีการรายงานเท็จหรือเจ้าหน้าที่ของห้องปฏิบัติการวิเคราะห์น้ำนั้นขัดขวางการปฏิบัติงานของเจ้าหน้าที่กรุงเทพมหานครหรือบุคคลที่กรุงเทพมหานครมอบหมาย กรุงเทพมหานครอาจพิจารณาสั่งเพิกถอนการจดทะเบียนและจะถูกห้ามมิให้ได้รับการจดทะเบียนเป็นเวลา ๒ ปี นับแต่วันที่ออกคำสั่ง ในกรณีที่เห็นสมควรกรุงเทพมหานครอาจสั่งตักเตือนก่อนได้ ข้อ ๑๗ในกรณีที่มีเหตุพิเศษสมควรปฏิบัติเป็นอย่างอื่นหรือมิได้กำหนดไว้ในระเบียบนี้ ให้นำเสนอผู้ว่าราชการกรุงเทพมหานครเพื่อพิจารณาสั่งการเป็นกรณี ๆ ไป ประกาศณ วันที่ ๑๑ มีนาคม พ.ศ. ๒๕๓๘ ร้อยเอก กฤษฎา อรุณวงษ์ ณ อยุธยา ผู้ว่าราชการกรุงเทพมหานคร[ดูข้อมูลจากภาพกฎหมาย][รก.๒๕๓๘/พ๑๖ง/๒๐/๒๓ พฤษภาคม ๒๕๓๘] พุทธชาด/พิมพ์/แก้ไข ๒๘/๐๘/๔๕ B+A(C)